২০১৩ সালের ট্রায়ালে গৌতম গম্ভীর প্রথম বার তাঁকে নেটে দেখেছিলেন। তার আগে আজকের নভদীপ সাইনি লাল বল হাতে বোলিংই করেননি। গম্ভীরের পরামর্শেই এগিয়ে যান নভদীপ। জাতীয় দলে জায়গা পাওয়ার পরে গম্ভীর ছেড়ে কথা বলেননি ডিডিসিএ-র নির্বাচকদের। একসময় তো রনজি দলে নভদীপকে নেওয়ার জন্য গম্ভীরের সঙ্গে ঝামেলা হয় ডিডিসিএ নির্বাচকদের। জাতীয় দলে জায়গা পেয়ে নভদীপ প্রমাণ করে দিলেন গম্ভীর ঠিকই ছিলেন।
নভদীপের বাবা একজন সামান্য গাড়ির চালক  ছিলেন। জাতীয় দলে ছেলে সুযোগ পাওয়ায় নভদীপের পরিবারে খুশির দখিনা হাওয়া। 
ছেলেবেলা থেকেই ভারতীয় ক্রিকেট দলে খেলার স্বপ্ন দেখতেন নভদীপ। সব ক্রিকেটারই ছেলেবেলা থেকে ভারতীয় দলে খেলার স্বপ্ন দেখেন। নভদীপও এর ব্যতিক্রম নন।  হরিয়ানায় যেখানে বাড়ি নভদীপের, সেখানে যে অনুশীলনের ময়দানই নেই। নিজেকে তৈরি করার জন্য ভাল কোচও পাননি। হঠাৎই একদিন সুমিত নরওয়াল নভদীপের জীবনে আলোর সন্ধান দেন। গম্ভীরের সঙ্গে নভদীপের পরিচয় হয় তাঁরই মাধ্যমে। নেটে নভদীপের বোলিংয়ে মুগ্ধ হন গম্ভীর। 
নভদীপকে নিয়েই ডিডিসিএ সদস্য বিষেণ সিংহ বেদি ও চেতন চৌহানের সঙ্গে মতবিরোধ হয় গম্ভীরের। স্থানীয় ক্রিকেটার না হওয়ায় নভদীপকে দিল্লি দলে নিতে চাননি বেদি-চৌহানরা। গম্ভীরের যুক্তি ছিল নভদীপ সবার আগে ভারতীয় ক্রিকেটার। আফগানিস্তান টেস্টে ভারতীয় দলে নভপ্রীত জায়গার পরে পুরনো ঘটনা নিয়ে টুইট করেন গম্ভীর।